**ZAPISNIK**

**11. SEJE STRATEŠKEGA SVETA ZA MAKROEKONOMSKA VPRAŠANJA**

sreda, 4. 9. 2024

Prisotni člani: mag. Velimir Bole, dr. Mejra Festić (preko aplikacije Zoom), mag. Mitja Gaspari, Bojan Ivanc, dr. Matej Lahovnik (preko aplikacije Zoom), dr. Mojmir Mrak, dr. Dušan Mramor, dr. Janez Prašnikar, dr. Vasja Rant, dr. Žiga Žarnić (preko aplikacije Zoom).

Odsotni člani: /.

Ostali prisotni: dr. Robert Golob, Klemen Boštjančič, mag. Igor Mally, mag. Saša Jazbec, dr. Katja Lautar, Erik Scheriani.

Sejo Strateškega sveta za makroekonomska vprašanja, ki se je pričela ob 16.10 uri, je vodil minister za finance Klemen Boštjančič.

**Dnevni red:**

1. Potrditev zapisnika 9. in 10. seje SSM;
2. Predstavitev predloga MTFSP (medium-term fiscal-structural plan oz. srednjeročni fiskalni načrt na podlagi zahtevane poti EK);
3. Predlogi sprememb ZFisP - Zakon o fiskalnem pravilu;
4. Razno.

**AD/1**

Uvodoma se je minister Boštjančič poklonil preminulemu članu SSM dr. Čoku ter prisotne spomnil na žalno sejo na njegov spomin, ki bo v torek, 10. septembra 2024 ob 11.00 uri v Plavi dvorani na Ekonomski Fakulteti Univerze v Ljubljani.

Člani SSM so na seji sprejeli oba zapisnika.

**Sklep št. 1**: Strateški svet je sprejel zapisnik 9. ter zapisnik 10. seje SSM. Zapisnika se objavita na spletnih straneh Vlade RS.

**AD/2**

Prisotni so se seznanili s ključnimi elementi prenovljenih EU pravil o srednjeročnem fiskalno-strukturnem načrtu (MTFSP; medium-term fiscal-structural plan).

Glavna izhodišča sprememb so:

* Uvedba srednjeročnega fiskalno-strukturnega načrta za obdobje štirih let.
* Osredotočenost na rast t.i. očiščenih odhodkov/izdatkov
* Omejitev rasti očiščenih odhodkov določena za vsako državo posebej ob upoštevanju njenih specifik.
* Rast očiščenih odhodkov izhaja iz analize srednjeročne vzdržnost dolga (DSA), kjer je med drugimi pomemben strukturni primarni saldo v začetnem letu, napovedi EU tokov in DRM ukrepi (prihodkovni diskrecijski ukrepi).
* Rast očiščenih odhodkov mora zagotoviti:

– da se primanjkljaj zniža in srednjeročno (brez nadaljnjih ukrepov) ostaja pod 3 % BDP;

– srednjeročno vzdržnost dolga (najpozneje do konca prilagoditvenega obdobja in v naslednjih desetih letih se dolg zmanjša ali ostaja pod 60 % BDP).

* Po novem velja, da je Srednjeročni fiskalno-strukturni načrt za obdobje štirih let (se v obdobju iste vlade ne spreminja in je fiksen).
* Do zdaj je veljalo, da se pripravi odlok o okviru za pripravo proračunov sektorja država za obdobje treh let (odloki so se večkrat spreminjali; npr. Odlok o okviru za pripravo proračunov sektorja država za obdobje 2022 - 2024 se je popravljal petkrat; s SFSN bi se temu izognili).
* Po novem je ključnega pomena rast očiščenih odhodkov, ki jo mora vlada zajeziti z ukrepi.
* Do zdaj je veljalo, da je ključnega pomena ciljni saldo (kot končni cilj) oziroma dovoljeni obseg izdatkov sektorja država in 4 blagajn javnega financiranja

Dodatno je treba opredeliti pojem očiščenih odhodkih; to so vsi izdatki sektorja države brez:

* Odhodkov za obresti,
* diskrecijskih ukrepov na strani prihodkov,
* odhodkov za programe Unije, ki so v celoti izravnani s prihodki iz skladov Unije,
* nacionalnih odhodkov za sofinanciranje programov, ki jih financira Unija,
* cikličnih elementov odhodkov za denarna nadomestila za brezposelnost,
* ter enkratnih in drugih začasnih ukrepov.

Ob tem je potrebno poudariti, da se ne izključuje nobenih socialnih izdatkov (tudi v obstoječih pravilih se niso), ki predstavljajo negotovost pri zagotavljanju skladnosti z določeno rastjo na srednji rok.

V prvem načrtu se prilagoditev (oz. konsolidacija) začne leta 2025, pri čemer se fiskalni položaj v letu 2024 upošteva kot izhodišče. Konsolidacija načeloma traja 4 leta, če pa se država zaveže k dodatnim reformam in investicijam se lahko obdobje konsolidacije podaljša do 7 let; na ta način so lahko primanjkljaji v fiskalnem načrtu ugodnejši (oziroma je rast očiščenih odhodkov lahko višja). Dodatne reforme in investicije morajo prispevati k rasti potencialnega BDP in javnofinančni konsolidaziciji. Pri tem za Republiko Slovenijo to pomeni maksimalen dodaten dvig očiščenih odhodkov v višini 100 do 120 milijonov EUR letno (na 31 milijard sektorja država) in tudi Evropska komisija ocenjuje, da to ni vredno »napora«, (fokus na boljše načrtovanje in spremljanje realizacije ter na izpeljavo reform). Posledično je stališče Ministrstva za finance, da bi bila štiri letna konsolidacija bolj primerna za Republiko Slovenijo; v tem primeru bi referenčna rast očiščenih odhodkov znašala 4,4 %. Tudi vsi člani SSM so mnenja, da je štiriletna konsolidacija bolj primerna za državo.

Dodatno se je razprava dotaknila še časovnice za realizacijo ter o pobrodnostih izračuna oz. o podrobnostih modela.

Na koncu so prisotni razpravljali še o ustreznem planiranju proračuna.

Člani SSM so bili zadovoljni s predstavitvijo Ministrstva za finance. Prav tako so bili zadovoljni s priloženim gradivom ter z obrazložitvami, ki so jih podali prisotni.

**AD/3**

Predlagana sprememba ZFisP sledi trem ključnim stebrom:

* Ohranjanje močnega in odgovornega vpliva Ministrstva za finance in Vlade Republike Slovenije;
* ohranjanje vloge Državnega zbora Republike Slovenije (ki potrjuje dokument);
* še naprej se zagotavlja strukturno neodvisnost Fiskalnega sveta Republike Slovenije in Urada Republike Slovenije za makroekonomske analize in razvoj (UMAR).

Sprememba sledi tudi načelu poenostavitve zakona ("manj je več"; tudi z odstranitvijo komplicirane formule, ki je prisotna v sedanji različici zakona) ter sledenju logiki finančnega načrtovanja (v kontekstu pogajanj med Vlado Republike Slovenije in Evropsko komisijo).

Člani SSM so se strinjali, da so predlogi sprememb ZFisP kvalitetni.

**AD/4**

Prisotni so na koncu razpravljali še o trenutnem stanju pokojninske reforme.

Seja se je zaključila ob 18.15 uri.

Zapisal: Erik Scheriani.